| Krugerrand  |
| --- |
|   |
| A/: busto de Paul Kruger cara á esquerda.
Lenda: SUID-AFRIKA \* SOUTH AFRICA. | R/: gacela saltona cara á dereita, que divide a data a ambos os seus lados. Marca de gravador (CLS).
Lendas: KRUGERRAND / FYNGOUD 1 OZ FINE GOLD. |
| * **Datas**: desde 1967.
* **Cecas** **e marcas**: Casa da Moeda de Suráfrica.
* **Deseño**: Otto Schultz (A/) e Coert Steynberg (R/).
* **Aliaxe**: Ouro (91,67%) e cobre (8,33 %).
* **Diámetro**: 32,77 mm.
* **Peso**: 33,93 g.
* **Grosor**: 2,84 mm.
* **Canto**: estriado.
 |

O **krugerrand** é unha moeda de ouro surafricana de investimento co peso dunha onza troy de ouro puro, cuñada por primeira vez o 3 de xullo de 1967 como vía para comercializar o ouro surafricano e producida pola *Rand Refinery* e a Casa da Moeda de Suráfrica.

O nome da moeda resulta dunha combinación do apelido do antigo presidente da República Surafricana Paul Kruger —representado no anverso—, e de *rand*, a unidade monetaria surafricana. No reverso do krugerrand aparece unha gacela saltona, o animal nacional de Suráfrica.

En 1980, o krugerrand representaba máis do 90 % do mercado mundial de moedas de ouro e era a primeira opción para os investidores que compraban este metal. No entanto, durante as décadas de 1980 e 1990, os krugerrand caeron en desgraza, xa que algúns países occidentais prohibiron a súa importación pola súa vinculación co Goberno surafricano do apartheid.

Aínda que os krugerrand carecen de valor nominal, teñen a consideración de moedas de curso legal en Suráfrica, en virtude da Lei do Banco da Reserva de Suráfrica (SARBA), de 1989.

En 2017, a *Rand Refinery* comezou a cuñar versións en prata, que teñen o mesmo deseño xeral que a moeda de ouro, aínda que cun diámetro superior.

Historia
--------

O krugerrand introduciuse en 1967 como unha vía para a propiedade privada do ouro. Cuñouse nunha aliaxe o 91,67 % de ouro e o 8,33 % de cobre —máis duradeira que o ouro puro— e co contido en ouro dunha onza troy. En 1980, cando o krugerrand representaba o 90 % do mercado mundial de moedas de ouro, o Goberno surafricano introduciu tres moedas máis pequenas de carácter divisionario, que contiñan ½, ¼ e ⅒ onza troy (15,6; 7,8 e 3,1 g) de ouro, respectivamente.

Protesta contra a venda do krugerrand nos bancos en Ámsterdam, en outubro de 1984.
Por mor das sancións económicas contra Suráfrica pola súa política de apartheid, o krugerrand pasou a ser considerado como un obxecto de importación ilegal en moitos países occidentais durante as décadas de 1970 e 1980, e os Estados Unidos, que historicamente fora o maior mercado desa moeda, chegou a prohibir as importacións en 1985. O ano anterior comercializáranse nese país krugerrands por valor de máis de 600 millóns de dólares.

A maioría destas sancións elimináronse en 1991, logo de que o Goberno surafricano tomara medidas para pór fin ás súas políticas de apartheid.

En total vendéronse máis de 50 millóns de onzas en moedas de ouro krugerrand desde que comezou a súa produción en 1967.


Dimensións e contido en ouro do krugerrand | Moeda | Diámetro | Espesor | Peso | Pureza | Contido en ouro puro |
| --- | --- | --- | --- | --- | --- |
| Gramos | Oz. Troy |
| **1** | 32,77 mm | 2,857 mm | 33,9305 | 917 ‰ | 31,104 | 1,00 |
| **½** | 27,07 mm | 2,20 mm | 16,9653 | 917 ‰ | 15,552 | 0,50 |
| **¼** | 22,06 mm | 1,83 mm | 8,4826 | 917 ‰ | 7,776 | 0,25 |
| **⅒** | 16,55 mm | 1,30 mm | 3,3931 | 917 ‰ | 3,110 | 0,10 |

Deseño
------

Canto estriado dun krugerrand de 2016.
A moeda recibiu o nome de krugerrand porque no anverso, deseñado por Otto Schultz, aparece o rostro do estadista bóer Paul Kruger, presidente durante catro mandatos da antiga República Surafricana. A imaxe da gacela saltona do reverso foi deseñada por Coert Steynberg e utilizárase xa anteriormente no reverso das moedas surafricanas de cinco xilins (1947-1951 e 1953-1959) e de 50 centavos (1961-1964). A denominación do país e a alusión ao contido en ouro da moeda están inscritos tanto en afrikaans (SUID-AFRIKA) como en inglés (SOUTH AFRICA).

Emisións *proof*
----------------

A Casa da Moeda de Suráfrica produce edicións limitadas do krugerrand con acabamento *proof* —fondo espello e relevo mate— destinadas non tanto aos investidores en ouro senón aos coleccionistas numismáticos. Estas moedas teñen un prezo superior ao da emisión común. Ambas as emisións diferéncianse, á parte de polo seu acabamento, polo número de estrías do seu canto, que nas da versión *proof* son 220, en tanto que nas da versión estándar de investimento son 160.

50 aniversario do krugerrand
----------------------------

Detalle do logotipo do 50 aniversario gravado no reverso dun krugerrand de prata dunha onza en 2017.
En 2017 fixéronse 50 anos de primeira emisión do krugerrand e, para conmemorar o aniversario, a Casa da Moeda de Suráfrica produciu versións especiais en ouro, que a maiores da moeda dunha onza incluíron fraccións de ¹⁄₅₀ e de ¹⁄₂₀ hrugerrands, así como un múltiplo de 5 krugerrands. Por primeira vez, a emisión do krugerrand abriuse tamén a unha versión en prata e outra en platino, ambas de 999 milésimas. A versión de prata tivo continuidade nos anos seguintes, xa sen a marca do cincuentenario.

O límite de tiraxe destas moedas conmemorativas foi de 2.017 para a onza de platino, 5.000 para a de ouro e 1.000.000 para a de prata. As emisións conmemorativas distínguense pola inclusión dun emblema do 50 aniversario sobre o deseño da gacela no reverso das versións de platino e de prata, e á dereita do deseño da gacela nas emisións de ouro..

Moedas similares noutros países
-------------------------------

Durante o mercado alcista do ouro da década de 1970, o krugerrand de ouro converteuse axiña na principal opción para os investidores en ouro de todo o mundo. Entre 1974 e 1985, calcúlase que só nos Estados Unidos se importaron 22 millóns de moedas de krugerrand de ouro. Este grande éxito do krugerrand animou outros países produtores de ouro a cuñaren e a emitiren as súas propias moedas de investimento neste metal, como a *Maple Leaf* ("folla de pradairo") canadense en 1979, a *Nugget* australiana en 1987, o "panda de ouro" chinés en 1982, a *American Gold Eagle* en 1986, e a *Britannia* británica en 1987.

Notas
-----

1. 1 2 3 4 5  "1 Ounce Krugerrand". *Numista.com*
2. ↑  "Investment Gold. Krugerrands". *Rand Refinery* (*Randrefinery.com*).
3. ↑  "Bullion". *South African Mint* (*Samint.co.za*)
4. 1 2  Secter, B. (1985). "Reagan Bans Imports of S. Africa Krugerrand". En *Los Angeles Times*, 2 de outubro.
5. ↑  "Krugerrand Luster Dim for Local Collectors". En *Orlando Sentinel*. 10 de setembro.
6. ↑  Lei do Banco da Reserva Surafricano, 1989: *17 (2) (a) [...] o valor de cada moeda de ouro así ofrecida será igual ao importe neto ao que o banco estea disposto a comprar a devandita moeda de ouro o día do seu ofrecemento [...]*.
7. 1 2  "The Silver Krugerrand Has Arrived". *London Bullion Market Association (LBMA)*. Nº 90. Xullo de 2018.
8. ↑  Bethell, T. (1980). "Crazy as a Gold Bug". En *New York*. Vol. 13. Nº 5. 4 de febreiro. Páxina 34.
9. ↑  "⅒ Ounce Krugerrand". *Numista.com*
10. ↑  "¼ Ounce Krugerrand". *Numista.com*
11. ↑  "½ Ounce Krugerrand". *Numista.com*
12. ↑  "Protest tegenverkoop Krugerrant bij banken". *Nationaalarchief.nl*
13. ↑  *Yearbook of the United Nations 1991.* Volume 45. Páxina 114. 1992.
14. ↑  "Most South African Sanctions Lifted". *Morgan, Lewis & Bockius*. Agosto de 1991. Páxina 2.
15. ↑  Friedman, T. L. (1991). "Bush Lifts a Ban on Economic Ties to South Africa". En *The New York Times*. 11 de xullo.
16. 1 2  St. Angelo, S. (2016). "Global Interest In Silver Investment Expands As South Africa Adds New Silver Krugerrand". En *Money Metals*. 4 de novembro.
17. ↑  "South Africa. George VI - 5 Shillings". Numista.com
18. ↑  "South Africa. Elizabeth II - 5 Shillings". *Numista.com*
19. ↑  "South Africa. 50 Cents". *Numista.com*
20. ↑  Rodgers, K. (2017). "Krugerrand: Right idea at right time". En Numismatic News. 9 de xullo.
21. ↑  "¹⁄₅₀ Ounce Krugerrand 50th Anniversary". *Numista.com*
22. ↑  "¹⁄₂₀ Ounce Krugerrand 50th Anniversary". *Numista.com*
23. ↑  "5 Ounce Krugerrand 50th Anniversary ". *Numista.com*
24. 1 2  "1 oz Silver Krugerrand - 1 Rand Gold Krugerrand Anniversary". *Numista.com*
25. 1 2  "10 Rand 50th Anniversary of the Krugerrand". *Numista.com*
26. ↑  "Silver Krugerrand - 1 Rand". *Numista.com*
27. ↑  "Gold Krugerrands: Buying gold coins". *Bullionvault.com*. 17 de agosto de 2007.
28. ↑  "50 Dollars - Elizabeth II 2nd Portrait; GML Bullion Coinage". *Numista.com*
29. ↑  "100 Dollars - Elizabeth II 4th Portrait - Australian Nugget - Gold Bullion Coin". *Numista.com*
30. ↑  "1 Ounce Gold Panda". *Numista.com*
31. ↑  "5 Dollars "American Gold Eagle" Bullion Coinage". *Numista.com*
32. ↑  "100 Pounds - Elizabeth II 3rd portrait; 1 oz Fine Gold". *Numista.com*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Krugerrand Modificar a ligazón no Wikidata*** |

### Outros artigos

* Casa da Moeda de Suráfrica
* Economía de Suráfrica
* Rand surafricano

### Ligazóns externas

* "Krugerrand: la primera moneda para invertir en oro" *(Blognumismatico.com)*